L'Arxiu Comarcal de la Conca de Barberà (ACCB) ha publicat una quarta exposició virtual de fotografies d'ençà que el Govern Espanyol va activar el període d'alarma relacionat amb la crisi de la COVID19.
Tot i que la previsió és que la sala de consulta s'obri al públic el més aviat possible i amb les màximes mesures de seguretat, l'objectiu principal de l'ACCB continua essent el de portar els arxius a casa.
En aquesta ocasió s'ha elaborat una exposició virtual de fotografies del fons personal del montblanquí Anton Moix Pallisó.
La mostra està agrupada en diversos apartats, tots ells relacionats amb Montblanc: la vila ducal, la seva vida quotidiana, els seus personatges, esports, tradicions i altres fotografies curioses.
Aquesta proposta digital forma part de la primavera fotogràfica que s'emmarca en el projecte Catalunya des dels Arxius, impulsat per la Xarxa d'Arxius Comarcals.
A més, la seva publicació es fa coincidint amb la celebració del Dia Internacional dels Arxius, el proper 9 de juny.
El productor del fons, Anton Moix, va néixer el 13 de febrer de 1925 i va morir quan només tenia 56 anys, l'any 1981.
Era cabaler d'una família pagesa; els seus pares eren Josep i Rosalia i tenia dos germans, el Josep i la Paquita.
De ben jove, se li despertà la curiositat pel nou art que naixia, la fotografia.
Tot compaginant la feina de pagès i el conreu de la vinya, Anton Moix a poc a poc va desenvolupar un laboratori fotogràfic.
D'altra banda, cal destacar també la seva activa participació en els actes de la vila ducal.
Era membre dels Bastoners de Montblanc, on fins i tot feia de mestre a les noves generacions.
I, paral·lelament, i durant força anys, va ser l'encarregat de projectar les pel·lícules del cinema del Casal Montblanquí.
El catàleg del fons està parcialment descrit i disponible a internet.
Manca la identificació de persones, localitzacions i dates de prop d'un miler de fotografies.
De fet, de la majoria dels documents gràfics que formen part d'aquesta exposició virtual en falta la seva descripció.
Els visitants de l'exposició tindran la possibilitat d'enviar comentaris i aportar noves informacions.
En aquest sentit, l'objectiu d'aquesta iniciativa és apel·lar a la col·laboració dels montblanquins i montblanquines i fa una petició d'ajuda per a poder identificar més correctament les imatges que formen part d'aquest fons.
El seu fons personal està format per més de 3.000 negatius: plaques de vidre, plaques d'acetat i negatius de 35 mm. Des de l'ACCB s'han digitalitzat i positivat tots els negatius, les reproduccions dels quals estan disponibles al centre.
L'ingrés d'aquest fons documental a l'Arxiu Comarcal de la Conca de Barberà es va produir el 2006, quan els seus nebots, Maria del Carme i Joan Lluís Moix Zamora, van donar el fons a l'Ajuntament de Montblanc per tal de dipositar-lo a l'ACCB, qui vetlla per la seva correcta conservació i per la difusió dels seus documents no textuals.
L'exposició Fotografies d'Anton Moix es pot consultar a la pàgina web de l'Arxiu Comarcal de la Conca de Barberà, en el portal hi ha un banner que l'identifica juntament amb la resta d'exposicions i vídeos virtuals que s'han publicat recentment.
L'exposició conté prop d'un centenar de fotografies del fons Anton Moix